
Republika Hrvatska                                                                     
Općinski sud u Rijeci
Prekršajni odjel
Posl.br: Pp-4662/2024

R E P U B L I K A   H R V A T S K A

PREKRŠAJNI NALOG

	Općinski sud u Rijeci, po sutkinji Meliti Šimić, uz sudjelovanje Valnee Car kao zapisničarke, u prekršajnom postupku protiv okrivljenika Mirzeta Jakupovića,  zbog prekršaja iz čl. 13. Zakona o prekršajima protiv javnog reda i mira, (NN RH br. 5/90, 30/90, 47/90, 29/94, 114/22, 47/23, u daljnjem tekstu ZPPJRM), pokrenutom na temelju optužnog prijedloga MUP, PU PG, I. policijske postaje Rijeka, KLASA: 211-07/24-5/32394, podnesenog ovome Sudu 04. prosinca 2024., na temelju odredbi čl. 230. i 234. Prekršajnog zakona (NN RH br. 107/07, 39/13, 157/13, 110/15, 70/17,118/18,114/22 -  u daljnjem tekstu Prekršajni zakon), 07. rujna 2026. izdao je 

prekršajni nalog

okrivljenik Mirzet Jakupović, sin Munira, rođen 27. srpnja 1992. u Rijeci, s prebivalištem u Rijeci, Ulica Uspon Ladislava Tomee kbr. 8, državljanin RH, OIB: 97186511463, prekršajno kažnjavan za prekršaje iz Zakona o sigurnosti prometa na cestama, ostali podaci nisu poznati, 

k r i v  j e
	
I/	što je,	 
	26. studenoga 2024. oko 01:45 sati, u Rijeci, Školjić 1B, na benzinskoj postaji INA, narušavao javni red i mir na način da je u alkoholiziranom stanju došao na navedenu benzinsku postaju te bez ikakvog povoda, vičući počeo vrijeđati djelatnike iste Denisa Popovića i Mateja Šiljca, riječima: "Nabijem vas na kurac, Vi samo gledate kamere! Vidjet ćete sutra.", nakon čega je više puta pljunuo po ulaznim vratima benzinske postaje, a koje ponašanje okrivljenog je kod navedenih djelatnika izazvalo strah i uznemirenost i time narušilo njihov mir, 
dakle, vikom na javnom mjestu remetio javni red i mir,
čime je počinio prekršaj iz čl. 13. ZPPJRM, 
	pa mu se na temelju citirane zakonske odredbe, 

i z r i č e

novčana kazna u iznosu od 300,00 (tristo) eura.

II./Na temelju odredbe članka 40. stavka 1. i stavka 3. točke 1. Prekršajnog zakona, okrivljeniku se u novčanu kaznu uračunava vrijeme za koje je bio uhićen u I.  policijskoj postaji Rijeka, 26. studenog 2024. od 02:05 nakon čega je pušten na slobodu istoga dana u 11:15 sati, kao 39,82 eura novčane kazne, tako da 

ima za platiti 260,18‬ eura (dvjesto  šezdeset eura i osamnaest centi).

III./Na temelju odredbe čl. 234. st. 1. i 183. st. 2. Prekršajnog zakona, okrivljenik je dužan novčanu kaznu platiti u roku od 8 (osam) dana po pravomoćnosti ovog prekršajnog naloga.   
Ukoliko okrivljenik u ostavljenom roku uplati dvije trećine izrečene novčane kazne, smatrat će se da je novčana kazna u cjelini uplaćena.

II/ Na temelju odredbi čl. 234. st. 1. i čl. 139. st. 3. Prekršajnog zakona, okrivljenik je dužan nadoknaditi trošak prekršajnog postupka u paušalnom iznosu od 20,00 (dvadeset) eura, te trošak alkoskopiranja u iznosu od 10,62 eura (deset eura i šezdeset i dva centa), dakle, sveukupno 30,62 eura (trideset eura i šezdeset i dva centa) u roku od 8 (osam) dana po pravomoćnosti ovog prekršajnog naloga.

	Obrazloženje	

1.MUP, PU PG, I. policijska postaja Rijeka, podnijela je ovom Sudu, optužni prijedlog broj protiv okrivljenika, zbog prekršaja iz čl. 13. ZPPJRM-a. 
2.Odredbom čl. 13. ZPPJRM-a, propisano je:
„Tko se na javnom mjestu tuče, svađa, viče ili na drugi način remeti javni red i mir, kaznit će se za prekršaj novčanom kaznom u protuvrijednosti domaće valute od 300,00 do 2.000,00 eura ili kaznom zatvora do 30 dana. “
3.Ispitujući optužni prijedlog, Sud je utvrdio da su ispunjeni svi uvjeti iz čl.230. Prekršajnog zakona za izdavanje prekršajnog naloga.
4.Naime, optužni prijedlog je podnesen od ovlaštenog tužitelja, a prekršaj je utvrđen na temelju vjerodostojne dokumentacije tužitelja: obavijesti iz čl. 109a. st. 1. Prekršajnog zakona počinitelju prekršaja, zapisnika o ispitivanju prisutnosti alkohola, zapisnika o ispitivanju osumnjičenika Mirzeta Jakupovića te zapisnika o ispitivanju svjedoka Denisa Popovića i Mateja Šiljca, nalaza specijaliste psihijatra i naredbe o određivanju mjere opreza, iz kojih je Sud utvrdio da se u ponašanju okrivljenika nalaze sva obilježja prekršaja za koji ga se tereti, te je okrivljenik oglašen krivim i izrečena mu je novčana kazna kao u izreci. 
5. U izrečenu novčanu kaznu Sud je uračunao vrijeme za koje je okrivljenik bio uhićen u policijskoj postaji, od 26. studenog 2024. od 02:05 nakon čega je pušten na slobodu istoga dana u 11:15 sati, kao 39,82 eura novčane kazne, tako da je okrivljeniku odmjerena novčana kazna umanjena za navedeni iznos.
5.1. Sud nije prihvatio prijedlog tužitelja da se okrivljenik kazni novčanom kaznom u iznosu od 900,00 eura ili kaznom zatvora od 30 dana, koju kaznu tužitelj opravdava činjenicom da je okrivljenik recidivist, međutim, iz Potvrde PE nadležnog ministarstva od 03. rujna 2026., utvrđeno je da okrivljenik prije počinjenja predmetnog prekršaja nije uopće prekršajno kažnjavan, dok jeste kasnije, i to za prekršaje upravljanja vozilom nepropisnom brzinom, odnosno u dva navrata za prekršaj iz članka 29. stavka 1. točke 1. Zakona o osobnoj iskaznici. 
5.2. Nadalje, Sud nije prihvatio niti prijedlog tužitelja da se okrivljeniku izrekne zaštitna mjera obaveznog liječenja od ovisnosti, a to iz razloga što je iz nalaza specijaliste psihijatra od 26. studenog 2024. utvrđeno da mu je postavljena dijagnoza F10.0 – Akutna intoksikacija i F19.1 – štetna uporaba te se navodi da je u nekoliko navrata psihijatrijski pregledan u alkoholiziranom stanju te da je zadnji put triježnjen na Klinici 2020. godine. Preporuke: pacijent se otpušta u pratnji policije na njihovo daljnje postupanje. Terapija: Nihil. Kontrola: naručite se na kontrolni pregled psihijatra ambulantno. Naputak: javiti se odabranom liječniku obiteljske medicine. 
6. Sud je okrivljenika obvezao na plaćanje troškova prekršajnog postupka u paušalnom iznosu, u skladu s odredbama čl. 234. st. 1. i 139. st. 3. Prekršajnog zakona.

U Rijeci 07. rujna 2026.
							                       
Sutkinja
[bookmark: _GoBack]					                             	         Melita Šimić, v.r. 


Uputa o pravnom lijeku:
Protiv ovog prekršajnog naloga okrivljenik, njegov branitelj i druge osobe iz čl. 192. st. 2. Prekršajnog zakona imaju pravo prigovora Općinskom sudu u Rijeci, Prekršajnom odjelu u roku od 8 dana  od dana primitka prekršajnog naloga. 
Prigovor se može podnijeti iz sljedećih osnova:
a) poricanja prekršaja
b) izrečene, odnosno primijenjene prekršajno pravne sankcije, oduzete imovine koristi, oduzimanja predmeta prekršaja ili određenih troškova u povodu izdavanja prekršajnog naloga.
Ako se prigovor podnosi zbog osnova pod b), podnositelj treba obrazložiti prigovor i podnijeti dokaze o činjenicama na kojima se temelji prigovor.
U prekršajnom postupku koji se vodi po prigovoru, okrivljeniku može biti izrečena i veća kazna od izrečene ovim prekršajnim nalogom, kao i troškovi postupka.
Plaćanje novčane kazne prije podnošenja prigovora, ili nakon što je prigovor podnesen, smatra se okrivljenikovim odricanjem od prava na podnošenje prigovora, odnosno, odustajanje od već podnesenog prigovora protiv prekršajnog naloga. (članak 235. stavak 5. Prekršajnog zakona).

Dostavna naredba:                                                                                                                                                                                                                                                                              
1. okrivljeniku, 
2. tužitelju, 
3. u spis.

